CELEX: 62018CN0551
Language: el
Date: 2018-08-29 00:00:00
Title: Υπόθεση C-551/18: Αίτηση προδικαστικής αποφάσεως την οποία υπέβαλε το Hof van Cassatie (Βέλγιο) στις 29 Αυγούστου 2018 — IK

14.1.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 16/28
            
         
      Αίτηση προδικαστικής αποφάσεως την οποία υπέβαλε το Hof van Cassatie (Βέλγιο) στις 29 Αυγούστου 2018 — IK
      (Υπόθεση C-551/18)
      (2019/C 16/35)
      Γλώσσα διαδικασίας: η ολλανδική
      
         Αιτούν δικαστήριο
      
      Hof van Cassatie
      
         Διάδικοι στην υπόθεση της κύριας δίκης
      
      
         Αναιρεσείων: IK
      
         Προδικαστικά ερωτήματα
      
      
                  1)
               
               
                  Πρέπει το άρθρο 8, παράγραφος 1, στοιχείο στ', της αποφάσεως-πλαισίου 2002/584/ΔΕΥ (1) να ερμηνευθεί υπό την έννοια ότι είναι αρκετό, στο ευρωπαϊκό ένταλμα συλλήψεως, η δικαστική αρχή εκδόσεως του εντάλματος να αναφέρει μόνον την επιβληθείσα στερητική της ελευθερίας εκτελεστή ποινή, και επομένως να μην αναφέρει την επιβληθείσα για την ίδια πράξη και με την ίδια δικαστική απόφαση παρεπόμενη ποινή, όπως είναι η θέση στη διάθεση δικαστηρίου αρμόδιου για την εκτέλεση ποινών, η οποία θα οδηγήσει σε πραγματική στέρηση της ελευθερίας μόνον μετά την εκτέλεση της στερητικής της ελευθερίας κύριας ποινής, και τούτο μόνον κατόπιν ρητής σχετικής αποφάσεως του αρμόδιου δικαστηρίου για την εκτέλεση ποινών;
               
            
                  2)
               
               
                  Σε περίπτωση καταφατικής απαντήσεως στο πρώτο ερώτημα, πρέπει το άρθρο 8, παράγραφος 1, στοιχείο στ', της αποφάσεως-πλαισίου 2002/584/ΔΕΥ να ερμηνευθεί υπό την έννοια ότι η παράδοση από το κράτος μέλος της δικαστικής αρχής εκτελέσεως, δυνάμει ευρωπαϊκού εντάλματος συλλήψεως το οποίο αναφέρει μόνον την επιβληθείσα στερητική της ελευθερίας εκτελεστή ποινή, και επομένως δεν αναφέρει την επιβληθείσα για την ίδια πράξη και με την ίδια δικαστική απόφαση παρεπόμενη ποινή της θέσεως στη διάθεση δικαστηρίου αρμόδιου για την εκτέλεση ποινών, έχει ως αποτέλεσμα ότι, στο κράτος μέλος της δικαστικής αρχής εκδόσεως του εντάλματος, δύναται να χωρήσει πραγματική στέρηση της ελευθερίας σε εκτέλεση αυτής της παρεπόμενης ποινής;
               
            
                  3)
               
               
                  Σε περίπτωση αρνητικής απαντήσεως στο πρώτο ερώτημα, πρέπει το άρθρο 8, παράγραφος 1, στοιχείο στ', της αποφάσεως-πλαισίου 2002/584/ΔΕΥ να ερμηνευθεί υπό την έννοια ότι το γεγονός ότι η δικαστική αρχή εκδόσεως του εντάλματος δεν ανέφερε, στο ευρωπαϊκό ένταλμα συλλήψεως, την παρεπόμενη ποινή της θέσεως στη διάθεση δικαστηρίου αρμόδιου για την εκτέλεση ποινών έχει ως αποτέλεσμα ότι αυτή η παρεπόμενη ποινή, για την οποία μπορεί να γίνει δεκτό ότι η δικαστική αρχή εκτελέσεως δεν έχει γνώση της, δεν δύναται να οδηγήσει σε πραγματική στέρηση της ελευθερίας στο κράτος μέλος της δικαστικής αρχής εκδόσεως του εντάλματος;
               
            
         (1)  Απόφαση-πλαίσιο του Συμβουλίου, της 13ης Ιουνίου 2002, για το ευρωπαϊκό ένταλμα σύλληψης και τις διαδικασίες παράδοσης μεταξύ των κρατών μελών (2002/584/ΔΕΥ) (ΕΕ 2002, L 190, σ. 1).